Pta-prokureur buite werk doodgeskiet[OPVOLG] Lees die opvolgberig hier. Argieffoto: Kent Williamson ŉ Prokureur (46) van Pretoria is Woensdagoggend koelbloedig doodgeskiet oomblikke nadat hy uit sy motor geklim het by die regsfirma waar hy werksaam was. Die voorval het omstreeks 06:30 in Emily Hobhouse-straat in Pretoria-Noord plaasgevind. Kapt. Kay Makhubela, woordvoerder van die polisie, het aan Maroela Media gesê ŉ onbekende man het uit ŉ VW Golf geklim, oor die muur gespring en die prokureur meer as een keer geskiet. “Niks is tydens die voorval gesteel nie,” het Makhubela gesê. “ŉ Saak van moord word deur die polisie ondersoek. “ Hy het gesê die motief vir die moord is nog nie bekend nie. “Nadat die polisie die toneel vir leidrade gefynkam het, het ons ondersoek ons na Atteridgeville gelei waar daar twee verdagtes in hegtenis geneem is,” het Makhubela gesê. Hy het gesê daar is ook op die vuurwapen en die VW Golf beslag gelê wat vermoedelik tydens die aanval gebruik is Die oorledene se naam word weerhou tot al sy naasbestaandes in kennis gestel is.